‘กันกุล’ดึง‘เอ็กโก’ร่วมทุน ขายหุ้นไฟฟ้าได้หลายเด้ง
กันกุลฯ ดึง EGCO ร่วมทุนผลิตไฟฟ้าแสงอาทิตย์ ขายหุ้นให้ 60% รับเงินสด 630 ล้านบาท คาดได้กำไรเนาะๆ 100 ล้าน
24 มี.ค. 2555

กันกุลฯ ดึง EGCO ร่วมทุนผลิตไฟฟ้าแสงอาทิตย์ ขายหุ้นให้ 60% รับเงินสด 630 ล้านบาท คาดได้กำไรเนาะๆ 100 ล้าน
นายกัลกุล ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง (GUNKUL) เปิดเผยว่า วันที่ 23 มี.ค.ที่ผ่านมา บริษัทได้ลงนามในสัญญาซื้อขายหุ้นกับบริษัท ผลิตไฟฟ้า หรือเอ็กโก (EGCO) เพื่อให้เข้ามาร่วมลงทุนใน บริษัท จีพาวเวอร์ ซอร์ซ (GPS) จำนวน 60% ซึ่งการขายหุ้นครั้งนี้ บริษัท กันกุลฯ จะรับรู้รายได้จำนวน 630 ล้านบาท ในไตรมาสแรกปีนี้
GPS ลงทุนโครงการผลิตไฟฟ้าจากพลังงานแสงอาทิตย์ขนาด 26 เมกะวัตต์ แบ่งออกเป็น 4 โครงการ โดยโครงการที่ 1-3 มีกำลังการผลิตรวมขนาด 19.50 เมกะวัตต์ ได้จำหน่ายกระแสไฟฟ้าให้กับการไฟฟ้าส่วนภูมิภาค (กฟภ.) แล้วตั้งแต่ต้นเดือน มี.ค.ที่ผ่านมา และจะทยอยรับรู้รายได้ทันทีภายในปี 2555 นี้ 
โครงการที่ 4 กำลังการผลิต 6.5 เมกะวัตต์ คาดว่าจะจำหน่ายไฟให้ กฟภ.ในไตรมาส 4 ปีนี้
“รายได้จากการขายไฟของ GPS ทั้ง 4 โครงการ จะสร้างรายได้ให้กับบริษัทประมาณ 470 ล้านบาทต่อปี และการมีบริษัทผลิตไฟฟ้ามาร่วมทุนด้วยแสดงถึงศักยภาพการเติบโตอย่างแข็งแกร่งในอนาคต” นายกัลกุล กล่าว
ทางด้าน นายสหัส ประทักษ์นุกูล กรรมการผู้จัดการใหญ่ EGCO กล่าวว่า การร่วมลงทุนครั้งนี้สอดคล้องกับแผนกลยุทธ์ในการขยายการลงทุนในธุรกิจพลังงานหมุนเวียน และนโยบายความรับผิดชอบต่อสังคมและสิ่งแวดล้อม รวมถึงนโยบายและแผนพลังงานทดแทนและพลังงานสะอาดของภาครัฐ ซึ่งมีเป้าหมายในการเสริมความมั่นคงทางด้านระบบไฟฟ้า และพัฒนาประเทศไทยไปสู่สังคมคาร์บอนต่ำ 
ด้านนักวิเคราะห์บริษัทหลักทรัพย์ ทิสโก้ กล่าวว่า ราคาหุ้น GUNKUL ที่ปรับตัวลงแรงเป็นจังหวะดีในการเข้าซื้อ เพราะคาดว่าบริษัทจะได้กำไรจากการขายหุ้น GPS ประมาณ 100 ล้านบาท และยังจะบันทึกกำไรจากการขายอุปกรณ์ให้ GPS ได้หลังถือหุ้นน้อยกว่า 50% รวมทั้งภาระหนี้สินของ GPS จะถูกแยกออกจากงบดุลด้วย ส่งผลให้สัดส่วนหนี้สินต่อทุน (D/E) จะลดลงจาก 3.7 เท่า ในสิ้นปี 2554 เป็น 2.4 เท่า ในสิ้นปีนี้ และกำไรปี 2555 โตขึ้น 51%